කැස්බෑව මැතිවරණ කොට්ඨාසයට අයත් උතුරු මාම්පේ ප්‍රදේශයේ හා ඒ අවට ගොවි ජනතාවට සරු අස්වැන්නක් ලබාදුන් කුඹුරු අක්කර සියයකට වැඩි ප්‍රමාණයක් මේ වන විට පුරන්ව පවතී.මේ කුඹුරුයායේ ජලය බැසයෑමට තිබෙන සිරිමංගලවත්ත පාර හරහා පිහිටි අඩි 2 1/2 ක පමණ විශ්කම්භයක් ඇති බෝක්කුව ප්‍රමාණවත් නොවීමත් එම බෝක්කුව තුළින් ජාලියගොඩ හා තුම්බෝවිල කුඹුරුයායවල් හරහා වේරැස් ගඟට ජලය බැස යෑමට තිබෙන වාරි පද්ධති සියල්ල අවහිර වී තිබීමත් නිසා වැසි හා නියං කාල දෙකේම කුඹුරුයායේ ජලය රඳා පැවතීම එම කුඹුරුයාය අස්වැද්දීමට නොහැකිව පුරන්වීමට හේතුව බව උතුර මාම්පේ පැරකුම් ගොවි සංවිධානයේ නිලධාරීහු පවසති.වසර 5-6 ක සිට මේ දක්වා අදාළ කිසිදු බලධාරියෙකුගේ නෙතට මේ කුඹුරුයාය ලක්නොවීම නිසා මේ තත්ත්වය උදා වී ඇත.මේ කුඹුරුයාය පිළිබඳව කරුණු දැක් වූ උතුරු මාම්පේ පැරකුම් ගොවි සංවිධානයේ සභාපති චන්ද්‍රසිරි කත්‍රිආරච්චි මහතා - මේ කුඹුරුයාය අස්වැද්දීමට නොහැකි මූලික හේතුව කුඹුරුයායේ ජලය බැසයාමට තිබෙන බෝක්කුවේ කට ඉතා කුඩාවීමත් ඒ තුළින් ගලා බසින ජලය බැසයන ඇළ මාර්ග සියල්ලමත් අවහිර වී තිබීමයි.පිළියන්දල නගරයේ වම්පස කොටසේත් රෝහල දෙසින් පිහිටි මහරගම පාරේ සිටත් මාම්පේ විශ්ව කලාව සහ මකුළුදූව ප්‍රදේශ හරහාත් ගලාබසින සියලුම වැසි ජලය බැස යන්නේ මේ කුඹුරුයාය හරහායි.